**Nõo valla 2021. aasta eelarve lühiülevaade**

*11. juulil 2021 möödub 30 aastat Nõo vallale omavalitsusliku staatuse taastamisest.*

Vald kinnitas prioriteedid 2021. aastaks Nõo valla eelarvestrateegias 2021 – 2024, mis võeti vastu Nõo Vallavolikogu määrusega nr 48 19.11.2020. 2021. aasta eelarve koostamisel korrigeeriti alaeelarveid lähtudes täpsustunud vajadustest ja võimalustest

Nõo valla arengukava 2037, vastu võetud Nõo Vallavolikogu määrusega nr 49 27.09.2012, üldvisioonist tulenevalt keskendutakse Nõo vallas eelkõige järgmiste tulevikupilti täpsustavate valdkondlike strateegiliste suundade arendamisele: kohaliku omavalitsuse organisatsiooni arendamine; õpikeskkonna arendamine; elukeskkonna arendamine; kogukondlike suhete ja külaliikumise arendamine.

**Prioriteedid 2021. aastaks:**

* Taristu arendamine: investeeringud teedesse ja tänavatesse;
* Investeeringud haridusasutuste hoonetesse ja rajatistesse;
* Heal tasemel avalike teenuste pakkumine vallakodanikele nende jaoks vajalikes eluvaldkondades;
* Vald kui konkurentsivõimeline tööandja: valla allasutuste töötajate palgataseme hoidmine konkurentsivõimelisena;
* Jätkusuutliku eelarvepositsiooni tagamine.

**Põhitegevuse tulud**

**2021. aasta eelarves on planeeritud põhitegevuse tulud 6,6 miljonit eurot - see on 0,4 miljonit eurot ehk -5% vähem kui 2020. aasta eelarve täitmine.**

* Eelarve tuludest 63% ehk 4,2 miljonit moodustavad maksutulud ( eelmise aasta tasemel).
* Saadavad toetused moodustavad eelarve tuludest 32%, ulatudes 2,1 miljoni euroni (võrreldes eelmise aastaga vähenemine 12%). Tasandusfond arvestatud uute parameetritega, toetusfondis arvestatud riigipoolseid muudatusi
* Kaupade ja teenuste müügist kogutakse eelarvesse 5% ehk 0,3 miljonit eurot.
* Muud tulude summad on väikesed ega oma olulist mõju valla tulubaasile

*Joonis 1 Nõo valla 2021. aasta eelarve tulude struktuur*

**Põhitegevuse kulud**

**2020. aasta eelarves on planeeritud põhitegevuse kulud 6,4 miljonit eurot - see on 0,2 miljonit eurot ehk 11% enam kui 2020. aasta eelarve täitmise kulud.**

**Põhitegevuse kulud jaotuvad järgmiselt:**

* **haridusvaldkonnale** on planeeritud 53% ehk 4,5 miljonit eurot
* **kultuuri-, vaba aja ja spordivaldkonnale** planeeritud 13% ehk 1,1 miljonit eurot;
* **teede- ja tänavate, haljasalade ning elamu-ja kommunaalmajanduse korrashoiuks** planeeritud 20% ehk 1,7 miljonit eurot;
* **sotsiaalvaldkonnale** planeeritud 6% ehk 0,5 miljon eurot;
* **üldvalitsemisele** planeeritud 8% ehk 0,6 miljonit eurot;
* **reservfondi** osatähtsus eelarve põhitegevuskuludest on 1% ehk 64 tuhat eurot.

*Joonis 2 Põhitegevuse kulud majandusliku sisu alusel valdkonniti 2021. aastal võrreldes 2020. aasta eelarve täitmisega (tuhat eurot)*

**Investeerimistegevus**

**2021.aasta eelarves on planeeritud investeeringuteks 2,1 miljonit eurot, mis on 0,4 miljonit eurot vähem kui 2020. aasta planeeritud investeeringumahtude tegelik täitmine.**

*Joonis 3 Investeeringud valdkondade ja finantseerimisallikate kaupa 2021. aastal võrrelduna 2020. aasta tegeliku täitmisega (tuhat eurot).*

Investeeringute ellu viimiseksplaneeritakse võtta 2021. aastal 600 tuhat eurot laenu.

**Finantsseis**

* **Omafinantseerimisvõime** ehk põhitegevuse tulude ja põhitegevuse kulude vahe on 0,3 miljonit eurot ehk 4% põhitegevuse tuludest, mis suunatakse laenumaksete, intressikulude ja investeeringute omaosaluse katteks. Eesmärk on järgnevatel aastatel investeerimisvõimekust hoida samal tasemel ning võimalusel suurendada.
* **Netovõlakoormus** (kohustused miinus likviidsed varad) peale kohustuste tasumist 2021. aasta lõpuks 56% ehk 3,2 miljonit eurot. Seaduse kohaselt on valla ülempiiriks 80%.
* **Likviidsete varade maht** 2020. aasta lõpuks oli Nõo vallas 1,5 miljonit eurot.

Eelarve kujunemisest, arvnäitajatest ja jaotusest valdkondade lõikes on pikemalt kirjutatud Nõo valla 2021. aasta eelarve seletuskirjas, mis on kättesaadav aadressil: <https://nvv.kovtp.ee/570>

Märtsikuu 2021 Nõo valla lehest, mis on kättesaadav aadressil: [https://nvv.kovtp.ee/documents/1432271/22229661/m%C3%A4rts+2021.pdf/17bcb39a-d2a2-4367-a750-391243fb6db5](https://nvv.kovtp.ee/documents/1432271/22229661/m%C3%A4rts%2B2021.pdf/17bcb39a-d2a2-4367-a750-391243fb6db5)

Koostanud Pille Sügis

Finantsjuht

pille@nvv.ee